Foto’s: Voertuie in ligte laaie tydens betogingDie uitgebrande bakkie. (Foto: ANA) Ontstoke betogers het Woensdagoggend ŉ bus en ŉ bakkie tydens protesaksie in Port Elizabeth in die Oos-Kaap aan die brand gesteek. Kapt. André Beetge, woordvoerder van die polisie, het gesê dié voertuie is op Missionweg in Westville naby Kwadwesi aan die brand gesteek toe inwoners opgeruk het oor ontevredenheid oor munisipale dienste en ŉ gebrek aan elektrisiteit in dié gebied. ’n Groep van sowat 100 inwoners het sedert 05:00 dié pad met brandende bande versper waarna die voertuie aan die brand gesteek is. Teen 06:30 was die bus en bakkie heeltemal uitgebrand. Die polisie se eenheid vir openbare orde was op die toneel en het die skare verjaag. Die pad is sedertdien weer oopgestel.